钦定古今图书集成/理学汇编/文学典/第004卷 > 陈善扪虱新话 > 《文章必有宗主》
## 钦定古今图书集成/理学汇编/文学典/第004卷 > 陈善扪虱新话 > 《文章必有宗主》

“一代文章，必有一代宗主，然非一代英豪，不足当此
责也。”韩退之抗颜为师，虽子厚犹有所忌，况他人乎？
予观国初文章，气体卑弱，犹有五代馀习。自穆修等
始作为古文，学者稍稍从之，然未盛也。及欧阳公、尹
师鲁辈出，然后国朝之文，始极于古。然欧阳公作《师
鲁墓志》，但言其简而有法而已，不以古文断自师鲁
始也。世以此公平日与师鲁厚善，亟称其文字，乃于
此若有所惜，何哉？石守道作《三豪》诗曰：“曼卿豪于诗，
杜默豪于歌，永叔豪于文。”默之歌岂可与欧公比？而
公有赠默诗云：“赠之三豪篇，而我滥一名，不以为诮”
者，此公恶争名，且为介讳也。公既不争名于杜默，而
复有惜于师鲁乎？虽然，予闻之孙权初欲与刘备共
取蜀，遣使报备。备欲自图蜀，拒答不听，曰：“今同盟无
故自相攻伐，使敌乘隙，非长计也。”权复不听，遣周瑜
率水军往夏口，备不听，遣军谓瑜曰：“汝欲取蜀，吾当
被发入山，不失信于天下也。”权既诏瑜还，备遂自袭
蜀取之。古人临事切要处，未尝不自留一著也。今欧
阳公若以古文始自“师鲁”，则前有穆修及有宋先达
甚多，此岂其本心哉？无乃亦自留一著耳。